Kubo aretoa

Kubo aretoa Kutxabank banketxearen Kutxa Fundazioaren gizarte ekintza bat da. Rafael Moneo arkitektoak diseinaturiko Kursaal eraikin berezian dago eta Donostiako kultura-bizitzaren eskaintzarik garrantzitsuenetakoa bihurtu da. 2000. urtean irekia, aretoak gutxi gorabehera 1.000 m2 ditu, eta bere zabaltasun eta arkitektura bereziari esker tamaina handiko erakusketak egiteko moduko lekua da.

Aretoaren programazioak, aldi baterako erakusketetan oinarrituak, arte plastikoak ditu ardatz, bereziki XX. mende-hasieratik gaur egunera artekoak, bertan sartuta arte-adierazpenaren beste arlo batzuetako zenbait proposamen ere, adibidez, zinema, arkitektura edo diseinuaren ingurukoak.

Era guztietako jendearengana iristeko, Kubo aretoak nazioarteko izaera duten erakusketa-proiektuak ingurune hurbileko proposamenekin uztartzen ditu: batetik, gaur egungo egile handien atzera begirakoak; eta bestetik, egungo arteari buruzko zenbait tesitan oinarrituriko talde-erakusketak.

Bere erakusketa-ibilbide esanguratsuak kultura-erreferente bihurtu du, bertan era guztietako arte-adierazpenak erakusteko, baita artista, aditu, kritikari eta publikoaren arteko topagune ere. Izan ere, maila handiko artistak izan dira bertan, besteak beste, Miquel Navarro, Ricardo Martín, Marta Cárdenas, Gonzalo Chillida, Jesus Mari Lazkano, Gao Xingjian, José Manuel Ballester, Menchu Gal, Javier Mariscal, Marc Chagall, Joan Miró, Ignacio Chillida, Jorge Oteiza, Ilan Wolf, Pablo Gargallo, Isabel Muñoz, Josune Amunarriz, Andrés Nágel, Rafael Moneo, Miquel Barceló, Vittorio Storaro, Balerdi, Juan Luis Goenaga, Mendiburu, Zumeta, Eduardo Arroyo eta Darío Villalba.

 Hezkuntza-proiektuak 
Artea jendeari hurbiltzeko, kultura-trukerako eta gaitasun kritikoa sustatzeko gune izateko pentsatua, hezkuntza-lanari garrantzia ematen zaio Kubo aretoan.

Aretoaren hezkuntza-proiektuak espezifikoki diseinatzen dira ikusgai dauden erakusketei lotuta, eta hainbat eratako hartzaileengana zuzenduta:
 Familientzako jarduerak.
 Eskola-programak.
 Taldeentzako programak. Helduentzako eta publiko orokorrarentzako jarduerak.
 Premia bereziak dituzten taldeentzat egokitutako programak.

 Ordutegia 
Asteartetik igandera: 11:30-13:30 / 17:00-21:00

 Argibide erabilgarriak 
 Doako sarrera.

 Kanpo estekak 
 Kubo aretoaren web orria, Kutxa Fundazioaren webgunean.

Kategoria:Donostiako museoak
Kategoria:Kutxabank